CELEX: 62012CA0164
Language: hu
Date: 2014-01-23 00:00:00
Title: C-164/12. sz. ügy: A Bíróság (első tanács) 2014. január 23-i ítélete (a Finanzgericht Hamburg (Németország) előzetes döntéshozatal iránti kérelme) — DMC Beteiligungsgesellschaft mbH kontra Finanzamt Hamburg-Mitte (Adózás — Társasági adó — A személyegyesítő társaságban fennálló társasági részesedések tőkeegyesítő társaságnak való átruházása — Könyv szerinti érték — Becsült érték — Kettős adóztatás elkerüléséről szóló egyezmény — A rejtett tőkenyereség azonnali megadóztatása — Eltérő bánásmód — A tőke szabad mozgásának korlátozása — Az adóztatási joghatóság tagállamok közötti megosztásának fenntartása — Arányosság)

29.3.2014   
            
            
               HU
            
            
               Az Európai Unió Hivatalos Lapja
            
            
               C 93/6
            
         A Bíróság (első tanács) 2014. január 23-i ítélete (a Finanzgericht Hamburg (Németország) előzetes döntéshozatal iránti kérelme) — DMC Beteiligungsgesellschaft mbH kontra Finanzamt Hamburg-Mitte
   (C-164/12. sz. ügy) (1)
   
   (Adózás - Társasági adó - A személyegyesítő társaságban fennálló társasági részesedések tőkeegyesítő társaságnak való átruházása - Könyv szerinti érték - Becsült érték - Kettős adóztatás elkerüléséről szóló egyezmény - A rejtett tőkenyereség azonnali megadóztatása - Eltérő bánásmód - A tőke szabad mozgásának korlátozása - Az adóztatási joghatóság tagállamok közötti megosztásának fenntartása - Arányosság)
   2014/C 93/08
   Az eljárás nyelve: német
   
      A kérdést előterjesztő bíróság
   
   Finanzgericht Hamburg
   
      Az alapeljárás felei
   
   
      Felperes: DMC Beteiligungsgesellschaft mbH
   
      Alperes: Finanzamt Hamburg-Mitte
   
      Tárgy
   
   Előzetes döntéshozatal iránti kérelem — Finanzgericht Hamburg — Az EK 43. cikk (jelenleg EUMSZ 49. cikk) értelmezése — Más tagállamban letelepedett társaságok, amelyek vállalkozásban fennálló részesedéseket szolgáltatnak egy belföldi tőketársaság tőkéjéhez való nem pénzbeli hozzájárulásként e társaság társasági részesedéseiért cserébe — Olyan szabályozás, amely ilyen esetben előírja, hogy a vagyoni hozzájárulásként szolgáltatott tőkét nem könyv szerinti, hanem valós értéken kell kimutatni a tőketársaság mérlegében, így biztosítva a nem realizált értékkülönbözet adóztatását — Lehetőség arra, hogy fizetési biztosíték esetén a szóban forgó adót öt éven keresztül, éves részletekben fizessék
   
      Rendelkező rész
   
   
               1.
            
            
               Az EUMSZ 63. cikket úgy kell értelmezni, hogy az adóztatási joghatóság tagállamok közötti megosztásának fenntartásával kapcsolatos cél igazolhatja azt a tagállami szabályozást, amely alapján a személyegyesítő társaságnak az e tagállam területén székhellyel rendelkező tőketársaság tőkéjéhez való vagyoni hozzájárulásként szolgáltatott eszközei értékét becsült értéken kell megállapítani, aminek következtében az ezekhez az eszközökhöz kapcsolódó, ezen állam területén keletkezett rejtett tőkenyereség a tényleges realizálás előtt adókötelessé válik, amennyiben az említett állam ténylegesen nem képes adóztatási joghatóságát gyakorolni ezen tőkenyereség tekintetében annak tényleges realizálása időpontjában, aminek a megállapítása a nemzeti bíróság hatáskörébe tartozik.
            
         
               2.
            
            
               Az EUMSZ 63. cikket úgy kell értelmezni, hogy nem haladja meg az adóztatási joghatóság tagállamok közötti megosztásának fenntartásával kapcsolatos cél eléréséhez szükséges mértéket az a tagállami szabályozás, amely alapján a területén keletkezett rejtett tőkenyereség azonnali megadóztatására kerül sor, amennyiben az adózó a halasztott fizetés lehetőségének választása esetén csak akkor köteles bankgaranciát nyújtani, ha az adóbeszedés sikertelenségével kapcsolatban tényleges kockázat merül fel.
            
         
      (1)  HL C 217., 2012.7.21.